b'\n_START_ARTICLE_\nMarjan Stare\n_START_SECTION_\n\xc5\xbdivljenje\n_START_PARAGRAPH_\nMarjan Stare se je rodil 7. maja 1932 na Koro\xc5\xa1ki Beli. \xc5\xa0e istega leta se je dru\xc5\xbeina preselila v lastno hi\xc5\xa1o in je tako odra\xc5\xa1\xc4\x8dal na Borovljah. V mladosti so ga klicali Planin\xc5\xa1kov Marjan\xc4\x8dek. Imel je dve leti starej\xc5\xa1ega brata Branka, s katerim sta pela v javorni\xc5\xa1kem otro\xc5\xa1kem pevskem zboru Gorenjski slav\xc4\x8dek._NEWLINE_Po jeseni\xc5\xa1ki gimnaziji se je \xc5\xbeelel vpisati na \xc5\xa1tudij igralstva, vendar je na koncu pristal na slavistiki. Svojo \xc5\xbeeljo po igranju je uresni\xc4\x8dil kot igralec in re\xc5\xbeiser v jeseni\xc5\xa1kem Gledali\xc5\xa1\xc4\x8du Toneta \xc4\x8cufarja. Tam je igrala tudi njegova \xc5\xbeena Vera. V 50-ih letih 20. stoletja je kar 501-krat nastopil v 49-ih razli\xc4\x8dnih vlogah, devetkrat je bil tudi re\xc5\xbeiser. Poklicno je najprej tri leta u\xc4\x8dil na jeseni\xc5\xa1ki gimnaziji in delal v knji\xc5\xbenici \xc5\xbdelezarne Jesenice, od leta 1960 pa je delal na TV Slovenija. Ve\xc4\x8d kot 30 let je bil urednik za narodnozabavno glasbo in je veliko prispeval k njeni uveljavitvi na nacionalni televiziji. Delal je kot redaktor, urednik in scenarist. Pojavljal se je tudi na Radiu Ljubljana kot napovedovalec, humorist in igralec zabavnih vlo\xc5\xbekov. Na radio ga je pripeljala glasbena urednica Marjanca Vojnovi\xc4\x8d, s katero sta se spoznala na odru jeseni\xc5\xa1kega gledali\xc5\xa1\xc4\x8da._NEWLINE_Udejstvoval se je tudi kot slikar, med drugim je naslikal Bled in Premanturo. Kot novinar je urejal svojo rubriko v Nedeljskem dnevniku._NEWLINE_Deloval je tudi kot napovedovalec in besedilopisec, za\xc4\x8del je pri Ansamblu bratov Avsenik, ki jih je spoznal preko Franca Ko\xc5\xa1irja, s katerim sta bila soseda. Najbolj poznane skladbe z njegovim besedilom so \xc2\xbbSlovenija, od kod lepote tvoje\xc2\xab, \xc2\xbbPlanica, Planica\xc2\xab, \xc2\xbbPrijatelji, ostanimo prijatelji\xc2\xab, \xc2\xbbLepo je biti muzikant\xc2\xab\xc2\xa0in mnoge druge. Pozneje je za\xc4\x8del pisati tudi za druge ansamble, med njimi tudi za Ansambel Lojzeta Slaka, Ansambel Bene\xc5\xa1ki fantje, Ansambel Borisa Franka, Ansambel Alpski kvintet, Ivanko Kra\xc5\xa1evec, Lada Leskovarja, Majdo Sepe, Alfija Nipi\xc4\x8da in mnoge druge. Najraje je pisal na glasbo, saj mu je ta povedala vse. Pomemben se mu je zdel tudi stik z glasbenikom, ki je imel ponavadi zelo dober pogled v svet, na besedila pa se je razumel slab\xc5\xa1e._NEWLINE_Za svoje delo na podro\xc4\x8dju besedil je prejel ve\xc4\x8d nagrad, kot prvi je prejel nagrado dr. Ferryja Souvana. Prejel je tudi nagrado za najbolj\xc5\xa1e besedilo na prvem festivalu narodnozabavne glasbe Vurberk. Pozneje so po njem v Dru\xc5\xa1tvu pesnikov slovenske glasbe poimenovali nagrado, ki so jo podeljevali dolgoletnim kakovostnim besedilopiscem na festivalu narodnozabavne glasbe na Ptuju._NEWLINE_Od mladih let sta bila njegova dobra prijatelja slikar Jaka Torkar in pisatelj Zdravko Slamnik, ki je ustvarjal kot Pavle Zidar. Zaradi bolezni so ga invalidsko upokojili. Zadnja leta je pre\xc5\xbeivel ve\xc4\x8dinoma osamljen. Umrl je 3. oktobra 1996 v Ljubljani.'